32005R0931
L 162/37
JURNALUL OFÍCIAL AL UNIUNII EUROPENE
REGULAMENTUL (CE) NR. 931/2005 AL COMISIEI
din 6 iunie 2005
de modificare a anexelor I, II, III B și VI la Regulamentul (CE) nr. 517/94 al Consiliului privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 517/94 al Consiliului din 7 martie 1994 privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import (1), în special articolul 28,
întrucât:
(1)
Urmare a adoptării Regulamentului (CE) nr. 1810/2004 al Comisiei din 7 septembrie 2004 de modificare a anexei I la Regulamentul (CEE) 2658/87 al Consiliului privind Nomenclatura Tarifară și Statistică și Tariful Vamal Comun (2), este necesar să se modifice și anexa I la Regulamentul (CE) nr. 517/94.
(2)
În urma încheierii Acordului între Comunitatea Europeană și Republica Serbia privind comerțul cu produse textile, Republica Serbia intră în domeniul de aplicare a Regulamentului (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe (3). În consecință, trebuie eliminate din anexele II, III B și VI la Regulamentul (CE) nr. 517/94 trimiterile la Republica Serbia. Dimpotrivă, Republica Muntenegru și Kosovo - aceasta din urmă fiind considerată ca entitate definită prin Rezoluția 1244 a Consiliului de Securitate al Organizației Națiunilor Unite din 10 iunie 1999 - constituie teritorii vamale distincte și, în consecință, trebuie menționate independent în anexele II, III B și VI la respectivul regulament. În acest sens, au fost fixate noi niveluri de contingente pentru Republica Muntenegru și Kosovo, utilizându-se cel mai adecvat criteriu, și anume numărul populației.
(3)
Prin urmare, Regulamentul (CE) nr. 517/94 trebuie modificat în consecință; din rațiuni de claritate, această modificare trebuie să includă înlocuirea în totalitate a anexelor I, II, III B și VI.
(4)
Măsurile prevăzute de prezentul regulament sunt conforme cu avizul Comitetului pentru textile instituit la articolul 25 din Regulamentul (CE) nr. 517/94,
ADOPTĂ PREZENTUL REGULAMENT:
Articolul 1
Anexele I, II, III B și VI la Regulamentul (CE) nr. 517/94 se înlocuiesc în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iunie 2005.